Βοήθεια Sweet Home 3D > Δημιουργία οικιών, τοίχων και επίπλων

|  |  | Σχεδιασμός τοίχων

Για να σχεδιάσετε τοίχους πρέπει πρώτα να επιλέξετε Σχέδιο > Δημιουργία τοίχων ή να επιλέξετε το εργαλείο Δημιουργία τοίχων. Εργαλείο Δημιουργία τοίχων Κάντε κλικ στο σχέδιο οικίας στο αρχικό σημείο του νέου τοίχου, στη συνέχεια κάντε κλικ ή διπλό κλικ στο σχέδιο και στο τελικό του σημείο. Aν δεν κάνετε διπλό κλικ ή αν δεν πατήσετε το πλήκτρο Escape, κάθε νέο κλικ υποδηλώνει το τελικό σημείο του υφιστάμενου τοίχου και το αρχικό σημείο του επόμενου τοίχου. Κατά τον σχεδιασμό ενός συνόλου τοίχων, το αρχικό σημείο του πρώτου τοίχου θα συνδεθεί με το αρχικό ή τελικό σημείο υφιστάμενου τοίχου αν κάνετε κλικ σε αυτό το σημείο, και ο τελευταίος τοίχος θα συνδεθεί με το αρχικό ή τελικό σημείο άλλου τοίχου αν κάνετε διπλό κλικ σε αυτό το σημείο. Τα σημεία στα οποία έχετε κάνει κλικ βρίσκονται στη μέση του πάχους των σχεδιασμένων τοίχων;Το πάχος και το ύψος των νέων τοίχων μπορεί να αλλάξει στον πίνακα Προτιμήσεις. Αν έχετε ήδη σχεδιάσει ένα δωμάτιο, μπορείτε να δημιουργήσετε και τοίχους γύρω από αυτό κάνοντας διπλό κλικ οπουδήποτε στο δωμάτιο. Οι τοίχοι σχεδιάζονται ταυτόχρονα στο σχέδιο και στην προβολή 3D. Για τερματισμό του σχεδιασμού τοίχων, επιλέξτε Σχέδιο > Επιλογή ή επιλέξτε το εργαλείο Επιλογής. Εργαλείο Επιλογής

• | Αν έχετε στη διάθεσή σας σαρωμένη εικόνα του σχεδίου της οικίας σας, εισαγάγετέ την πρώτα ως εικόνα φόντου του σχεδίου. Αυτή η δυνατότητα επιταχύνει τον σχεδιασμό των τοίχων.
• | Για ευκολότερο σχεδιασμό τοίχων με ακρίβεια, χρησιμοποιήστε τη συμβουλή εργαλείου τοίχου και τις γραμμές ευθυγράμμισης. Αν πατήσετε το πλήκτρο enter όταν το σχέδιο έχει εστίαση, οι τιμές που εμφανίζονται στη συμβουλή εργαλείου θα καταστούν επεξεργάσιμες επιτρέποντάς σας να εισαγάγετε μέσω του πληκτρολογίου το μήκος, τη γωνία και το πάχος του υφιστάμενου τοίχου (αν δεν έχετε ξεκινήσει με τη δημιουργία κάποιου τοίχου ακόμη, η συμβουλή εργαλείου θα εμφανίζει τις συντεταγμένες του αρχικού σημείου του νέου τοίχου). Χρησιμοποιήστε τα πλήκτρα πάνω και κάτω βέλους ή το πλήκτρο tab για να επεξεργαστείτε κάποια άλλη τιμή και πατήστε εκ νέου το πλήκτρο enter για να επιβεβαιώσετε τις τιμές που εισαγάγατε. Αν θέλετε να χρησιμοποιήσετε ξανά το ποντίκι για να σχεδιάσετε τους τοίχους, απλά μετακινήστε το πάνω από το σχέδιο.
• | Για ευκολότερο σχεδιασμό παράλληλων τοίχων, η γωνία των τοίχων είναι εξ ορισμού πολλαπλάσια των 15°. Μπορείτε να ακυρώσετε αυτόν τον μαγνητισμό κρατώντας πατημένο το πληκτρο Alt ενώ σχεδιάζετε ή απενεργοποιώντας τον μαγνητισμό στον πίνακα προτιμήσεις.
• | Το προεπιλεγμένο ύψος των τοίχων καθορίζεται στη δημιουργία οικίας από την τιμή του Ύψους τοίχων νέας οικίας στον πίνακα προτιμήσεις και το προεπιλεγμένο πάχος των νέων τοίχων καθορίζεται από την τιμή του Πάχους νέων τοίχων στον ίδιο πίνακα.
• | Αφού δημιουργηθεί ο τοίχος, μπορείτε να αλλάξετε τη θέση του, το μήκος του, το πάχος του, το ύψος του, τα χρώματα ή τις υφές του.
• | Η προεπιλεγμένη μονάδα μέτρησης που εμφανίζεται στις συμβουλές εργαλείου, οι προεπιλεγμένοι χάρακες και το πλέγμα του σχεδίου εξαρτώνται από τη χώρα σας. Μπορείτε να επιλέξετε Εκατοστόμετρο, Μέτρο, Χιλιοστόμετρο ή Ίντσα στον πίνακα προτιμήσεις.
• | Επιλέξτε Σχέδιο > Μεγέθυνση ή Σχέδιο > Σμίκρυνση για να αλλάξετε την κλίμακα του σχεδίου.
• | Χρησιμοποιήστε την προεπιλεγμένη Θέαση από ψηλά για τον σχεδιαμό νέων τοίχων και την προβολή 3D για μια πιο χρήσιμη οπτική γωνία της οικίας σας.
• | Ενόσω είναι επιλεγμένο το εργαλείο Δημιουργία τοίχων, αρκετά εργαλεία και μενού απενεργοποιούνται. Αν χρειάζεστε τα εν λόγω εργαλεία, επιλέξτε εκ νέου το εργαλείο Επιλογής .